### NN 40/2025 (7.3.2025.), Pravilnik o provedbi Programa potpore za obnovu narušenog proizvodnog potencijala na području zone ograničenja III zbog pojave afričke svinjske kuge

Ministarstvo poljoprivrede, šumarstva i ribarstva

548

Na temelju članka 39. stavka 5. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE ZA OBNOVU NARUŠENOG PROIZVODNOG POTENCIJALA NA PODRUČJU ZONE OGRANIČENJA III ZBOG POJAVE AFRIČKE SVINJSKE KUGE

Predmet Pravilnika

Članak 1.

Ovim se Pravilnikom propisuje provedba Programa potpore za obnovu narušenog proizvodnog potencijala na području zone ograničenja III zbog pojave afričke svinjske kuge donesenog Odlukom Vlade Republike Hrvatske, klasa: 022-03/25-04/17, urbroj: 50301-27/22-25-2 od 13. veljače 2025. godine (u daljnjem tekstu: Program).

Dodjela potpore

Članak 2.

Potpore iz Programa spojive su s unutarnjim tržištem u smislu članka 107. stavka 3. Ugovora i izuzete iz obveze prijave iz njegova članka 108. stavka 3. s obzirom da ispunjavaju sve opće uvjete utvrđene u Poglavlju I. i sve posebne uvjete iz članka 14. točaka 3(d) i 6(h) Uredbe Komisije (EU) 2022/2472 od 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL 327/1, 21. 12. 2022.) kako je posljednji put izmijenjena Uredbom Komisije (EU) 2023/2607 od 22. studenoga 2023. o ispravku Uredbe (EU) 2022/2472 o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L, 23. 11. 2023.) (u daljnjem tekstu: Uredba o poljoprivrednom izuzeću).

Pojmovi

Članak 3.

Pojmovi korišteni u ovom Pravilniku imaju sljedeće značenje:

1. »korisnik« je svaka fizička ili pravna osoba koja je zadovoljila uvjete Programa i ovoga Pravilnika

2. »mikro, mala i srednja poduzeća« definirana su člankom 2. Priloga 1. Uredbe o poljoprivrednom izuzeću

3. »gospodarstvo« je lokacija na kojoj je proveden inspekcijski nadzor i provedene su mjere uslijed sprječavanja bolesti afričke svinjske kuge, odnosno lokacija (prema Jedinstvenom identifikacijskom broju gospodarstva) za koju je izdano rješenje o dozvoljenoj dopremi svinja (repopulaciji)

4. Obiteljsko poljoprivredno gospodarstvo i obrt registriran za obavljanje poljoprivredne djelatnosti kao fizičke osobe u smislu ovoga Pravilnika smatraju se mikro i malim poduzećima.

Mjera u provedbi Programa

Članak 4.

Mjera u provedbi Programa je potpora za obnovu narušenog proizvodnog potencijala na području zone ograničenja III zbog pojave afričke svinjske kuge.

Uvjeti prihvatljivosti korisnika

Članak 5.

Prihvatljivi korisnici potpore su mikro, mala i srednja poduzeća definirana člankom 2. Priloga 1. Uredbe o poljoprivrednom izuzeću. Svi korisnici moraju ispunjavati sljedeće uvjete:

a) upis u Upisnik poljoprivrednika ili Upisnik obiteljskih poljoprivrednih gospodarstava

b) upis u Registar objekata (farmi)

c) za gospodarstvo je izdano rješenje o dozvoljenoj dopremi svinja (repopulaciji) od strane Državnog inspektorata Republike Hrvatske i

d) gospodarstvo korisnika bilo je:

– tijekom 2023. godine predmet inspekcijskog nadzora sukladno zapisniku nadležnog veterinarskog inspektora, prilikom kojeg su utvrđene uginule svinje i/ili je provedeno usmrćivanje svinja, ili

– nakon 2023. godine predmet inspekcijskog nadzora sukladno zapisniku nadležnog veterinarskog inspektora, prilikom kojeg su utvrđene uginule svinje i/ili je provedeno usmrćivanje svinja, a tijekom kojeg je utvrđeno kako je gospodarstvo sukladno biosigurnosnim i drugim uvjetima za držanje svinja.

Iznos potpore

Članak 6.

(1) Za grla uginulih i/ili usmrćenih rasplodnih svinja prihvatljiv iznos jedinične potpore, a na temelju dostupnih prosječnih cijena rasplodnih grla u Republici Hrvatskoj za 2022., 2023. i 2024. godinu i temeljem podataka robne razmjene Carinske uprave, iznosi do 550,00 eura/grlo.

(2) Za grla uginulih i/ili usmrćenih tovnih svinja prihvatljiv iznos jedinične potpore, a temeljem dostupnih prosječnih notificiranih cijena odojaka 25 kg u Republici Hrvatskoj (DG AGRI) za 2022., 2023. i 2024. godinu, iznosi do 76 eura/grlo.

(3) Ukupan iznos potpore po prihvatljivom korisniku utvrđuje se na način da se broj uginulih i/ili usmrćenih rasplodnih svinja i/ili uginulih i/ili usmrćenih tovnih svinja koji se nalazio na gospodarstvu sukladno zapisniku o inspekcijskom nadzoru izvršenom na objektu množi s jediničnim iznosom potpore iz stavaka 1. i 2. ovoga članka prema kategorijama životinja.

(4) Iznimno od odredbe stavka 3. ovoga članka, u slučaju gospodarstava na kojima nisu zabilježene rasplodne kategorije svinja, ukupan iznos potpore po korisniku utvrđuje se na način da se ukupan broj uginulih i/ili usmrćenih svinja koji se nalazio na gospodarstvu sukladno zapisniku o inspekcijskom nadzoru izvršenom na objektu korisnika množi sa jediničnim iznosom potpore iz stavka 2. ovoga članka.

(5) Ukupan iznos potpore po korisniku ne može biti veći od 150.000,00 eura.

(6) Za gospodarstva na kojima je jedan aktivan subjekt, broj svinja iz stavaka 3. i 4. ovoga članka utvrđuje se prema lokaciji na kojoj su se nalazile svinje prilikom provedbe mjera, a za koju je izdano rješenje o dozvoljenoj dopremi svinja (repopulaciji), sukladno Matičnom identifikacijskom broju poljoprivrednog gospodarstva i podataka iz Jedinstvenog registra držanih životinja te podataka iz zapisnika nadležnog veterinarskog inspektora.

(7) Za gospodarstva na kojima je više aktivnih subjekata, broj svinja iz stavaka 3. i 4. ovoga članka utvrđuje se za svaki subjekt zasebno prema lokaciji na kojoj su se nalazile svinje prilikom provedbe mjera, a za koju je izdano rješenje o dozvoljenoj dopremi svinja (repopulaciji), sukladno Matičnom identifikacijskom broju poljoprivrednog gospodarstva i podataka iz Jedinstvenog registra držanih životinja, podataka iz zapisnika nadležnog veterinarskog inspektora te podataka na komercijalnim dokumentima prilikom otpreme svinja na neškodljivo uklanjanje.

Obveze korisnika

Članak 7.

(1) Svi korisnici potpore obvezuju se nakon proteka razdoblja od tri mjeseca od isplate potpore u narednom razdoblju od 36 mjeseci:

– na gospodarstvu držati svinje kao aktivni subjekti i

– udovoljavati biosigurnosnim i drugim uvjetima za držanje svinja na objektu.

(2) Svi korisnici potpore obvezuju se obnoviti proizvodni potencijal na gospodarstvu do razine na kojoj je bio prilikom provedbe mjera sukladno broju i kategoriji svinja, te po isteku tri mjeseca od isplate potpore dostaviti dokaze o dopremi svinja na objekt (repopulaciji) u obliku računa i/ili Svjedodžbe o zdravstvenom stanju iz kojih je vidljiv broj svinja dopremljenih na objekt sukladan broju svinja za koje je ostvarena potpora.

(3) Korisnici potpore za grla rasplodnih svinja obvezuju se po isteku šest mjeseci od isplate potpore u narednom razdoblju od 33 mjeseca, sukladno dojavama brojnog stanja svinja na gospodarstvu, držati prosječno minimalno broj rasplodnih svinja istovjetan broju rasplodnih svinja za koje su ostvarili potporu.

(4) Korisnici potpore za grla tovnih svinja, obvezuju se u razdoblju od 12 mjeseci od isplate potpore, zatim u razdoblju od 12 do 24 mjeseca od isplate potpore te u razdoblju od 24 do 36 mjeseci od isplate potpore, isporučiti na klanje i/ili zaklati za vlastite potrebe minimalno broj tovnih svinja istovjetan broju tovnih svinja za koje su ostvarili potporu, uvažavajući odstupanje do -5 % uslijed tehnoloških gubitaka.

(5) Iznimno od odredbi stavka 1. i stavka 2. ovoga članka u slučaju kada se u razdoblju od isplate potpore do isteka tri mjeseca od isplate potpore objekt korisnika nalazi na području proglašenom kao zona zaštite ili zona nadziranja, rok od tri mjeseca počinje teći danom ukidanja navedenih zona.

Oblik i pravila dodjele potpore

Članak 8.

(1) Potpora se dodjeljuje u obliku izravnih bespovratnih sredstava, svi iznosi potpore moraju biti bruto iznosi, tj. prije odbitka poreza ili drugih troškova.

(2) Na temelju dostavljene dokumentacije, podataka iz dostupnih registara i za ovu svrhu zatraženih podataka iz drugih registara obavlja se administrativna obrada zahtjeva za potporu.

(3) Potporu je za isto gospodarstvo za koje je izdano rješenje o dozvoljenoj dopremi svinja (repopulaciji) moguće ostvariti jednom u razdoblju provedbe Programa, odnosno za gospodarstva za koja je ostvarena potpora u prvom podnošenju Zahtjeva za potporu nije moguće ostvariti potporu u drugom podnošenju Zahtjeva za potporu.

Način i rokovi podnošenja Zahtjeva za potporu

Članak 9.

(1) Zahtjev za potporu (u daljnjem tekstu: Zahtjev) se popunjava putem AGRONET zaštićene mrežne aplikacije Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) izravno ili u podružnicama Agencije za plaćanja.

(2) Po popunjavanju Zahtjeva iz stavka 1. ovoga članka podnositelj je dužan Zahtjev ispisati i ovjeriti potpisom te pečatom ako je pravna osoba.

(3) Uz Zahtjev podnositelj je dužan na računalu popuniti obrazac Izjave o ispunjavanju uvjeta prihvatljivosti i drugim plaćanjima za iste prihvatljive troškove, ispisati ga i ovjeriti potpisom te pečatom ukoliko je pravna osoba, a kojom potvrđuje da:

– je upoznat s odredbama Programa i ovoga Pravilnika

– su podaci navedeni u Zahtjevu i Izjavi istiniti

– će omogućiti sve kontrole nadležnih tijela

– se obvezuje da će nakon proteka razdoblja od 3 mjeseca od isplate potpore u narednom razdoblju od 36 mjeseci na gospodarstvu držati svinje u skladu sa biosigurnosnim i drugim uvjetima za držanje svinja na objektu

– se obvezuje po isteku 6 mjeseci od isplate potpore u idućem razdoblju od 33 mjeseca sukladno dojavama brojnog stanja svinja na gospodarstvu držati prosječno minimalno broj rasplodnih svinja istovjetan broju rasplodnih svinja za koje su ostvarili potporu, i/ili

– se obvezuje u roku od 12 mjeseci, 12 do 24 mjeseca i 24 do 36 mjeseci, od isplate potpore isporučiti na klanje i/ili zaklati za vlastite potrebe minimalno broj tovnih svinja istovjetan broju tovnih svinja za koje su ostvarili potporu, uvažavajući odstupanje do uključujući -5 % uslijed tehnoloških gubitaka.

(4) Po popunjavanju Zahtjeva iz stavka 1. i Izjave iz stavka 3. ovoga članka podnositelj je dužan u ZIP datoteku na AGRONET-u priložiti:

a) preslik rješenja o dozvoli dopreme svinja (repopulaciji) na registrirani objekt za koji/koje je podnio Zahtjev izdanog od strane Državnog inspektorata Republike Hrvatske

b) preslik popunjene i ovjerene Izjave iz stavka 3. ovoga članka u PDF-u.

(5) Obrazac iz stavka 3. ovoga članka objavljuje Agencija za plaćanja na svojim službenim mrežnim stranicama (www.apprrr.hr).

(6) Nakon popunjavanja i ovjeravanja Zahtjeva iz stavka 1. ovoga članka i učitavanja Izjave iz stavka 3. ovoga članka na način opisan u stavku 4. ovoga članka podnositelj je dužan dostaviti njihove originale na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb, s naznakom: »Program potpore za obnovu narušenog proizvodnog potencijala na području zone ograničenja III zbog pojave afričke svinjske kuge« u rokovima navedenim u stavku 7. ovoga članka.

(7) Zahtjev iz stavka 1. ovoga članka podnosi se od 10. ožujka do 10. travnja 2025. godine i od 1. rujna do 30. rujna 2025. godine.

Administrativna kontrola i postupak dodjele potpore

Članak 10.

(1) Ministarstvo poljoprivrede, šumarstva i ribarstva dostavlja podatke o prihvatljivosti korisnika iz članka 5. ovoga Pravilnika i podatke o broju grla iz članka 6. ovoga Pravilnika Agenciji za plaćanja.

(2) Prihvatljivim se smatraju isključivo Zahtjevi podneseni na način propisan u članku 9. ovoga Pravilnika.

(3) Zahtjevi iz članka 9. ovoga Pravilnika, podneseni izvan rokova propisanih u članku 9. stavku 7. ovoga Pravilnika, neće se razmatrati.

(4) Agencija za plaćanja provodi administrativnu kontrolu Zahtjeva na temelju:

a) uvjeta prihvatljivosti za ostvarivanje prava na potporu navedenih u Programu i ovome Pravilniku

b) drugih podataka iz internih baza i registara drugih tijela državne uprave i agencija.

(5) Agencija za plaćanja će na temelju rezultata provedene administrativne kontrole na svojim mrežnim stranicama objaviti Popis prihvatljivih korisnika s prihvatljivim brojem svinja za potporu.

(6) U roku od osam dana od objave Popisa iz stavka 5. ovoga članka prihvatljivi korisnici koji smatraju kako ne mogu udovoljiti obvezama iz članka 7. ovoga Pravilnika u mogućnosti su dostaviti Agenciji za plaćanja Izjavu o odustajanju od prava na potporu.

(7) Obrazac iz stavka 6. ovoga članka objavljuje Agencija za plaćanja na svojim službenim mrežnim stranicama (www.apprrr.hr).

(8) Agencija za plaćanja na temelju rezultata provedene administrativne kontrole donosi:

a) Odluku o odobrenju isplata korisnicima, koji su udovoljili uvjetima ovoga Pravilnika ili

b) Odluku o neudovoljavanju uvjetima za ostvarivanje prava na potporu podnositeljima, koji ne udovoljavaju propisanim uvjetima.

(9) Agencija za plaćanja Odluke iz stavka 8. ovoga članka podnositeljima zahtjeva dostavlja u skladu s člankom 15. stavkom 2. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24., u daljnjem tekstu Zakon o poljoprivredi) putem AGRONET-a.

(10) Podnositeljima koji nisu postupili u skladu sa stavkom 2. ovoga članka Agencija za plaćanja će izdati Rješenje o odbacivanju zahtjeva za pokretanje postupka na temelju članka 41. Zakona o općem upravnom postupku (»Narodne novine«, br. 47/09 i 110/21).

Dopuna i/ili ispravak Zahtjeva/Izjave

Članak 11.

(1) Ako Zahtjev i/ili Izjava nisu potpuni ili ako su potrebni ispravci ili dodatna obrazloženja, Agencija za plaćanja će po završenoj administrativnoj kontroli na svojim mrežnim stranicama objaviti Poziv za dostavu dopune s popisom podnositelja i potrebnim dopunama i obrazloženjima za svakog podnositelja.

(2) Podnositelj je dužan dostaviti traženo u roku od osam dana od dana objave Poziva za dostavu dopune na mrežnim stranicama Agencije za plaćanja.

Kontrola provedbe Programa

Članak 12.

(1) Ispunjavanje propisanih obveza od strane korisnika provjeravat će se iz dostavljene dokumentacije, podataka iz dostupnih registara i za ovu svrhu zatraženih podataka iz drugih registara.

(2) Korisnici su obvezni dostaviti dokaze u obliku preslika računa i/ili Svjedodžbe o zdravstvenom stanju iz članka 7. stavka 2. ovoga Pravilnika učitavanjem u ZIP datoteku u AGRONET-u.

(3) Rokove dostave dokaza iz stavka 2. ovoga članka objavit će Agencija za plaćanja Pozivom za dostavu dokaza o dopremi svinja na objekt, po isteku tri mjeseca od isplate potpore.

(4) Iznimno od odredbi stavka 3. ovoga članka u slučaju proglašenja zone zaštite ili zone nadziranja na području zone ograničenja III, Ministarstvo poljoprivrede, šumarstva i ribarstva će dostaviti obavijest Agenciji za plaćanja o početku i završetku zone koja je potom obvezna u roku od tri mjeseca od datuma završetka zone objaviti Poziv za dostavu dokaza o dopremi svinja za gospodarstva koja su se nalazila u zoni zaštite ili zoni nadziranja.

(5) Ispunjavanje obveza iz članka 7. stavka 1. podstavka 1., članka 7. stavaka 3. i 4. ovoga Pravilnika provjerava Ministarstvo poljoprivrede, šumarstva i ribarstva na temelju podataka iz Jedinstvenog registra držanih životinja prema Identifikacijskom broju kartice gospodarstva korisnika potpore, te podatke o provjerama dostavlja Agenciji za plaćanja.

(6) Ispunjavanje obveze iz članka 7. stavka 1. podstavka 2. ovoga Pravilnika provjerava se temeljem rješenja o dozvoljenoj dopremi svinja i inspekcijskih nadzora provedenih od strane Državnog inspektorata.

(7) Korisnici potpore koji ne ispune obveze iz članka 7. ovoga Pravilnika obvezuju se vratiti ukupan iznos potpore dodijeljene na temelju ovoga Pravilnika i Programa.

(8) Iznimno od odredbe stavka 7. ovoga članka, korisnici potpore koji nisu mogli ispuniti obveze iz članka 7. ovoga Pravilnika, zbog više sile ili izvanrednih okolnosti, nisu u obvezi povrata novčanih sredstava.

(9) Višom silom ili izvanrednim okolnostima smatraju se vremenske nepogode za koje je proglašena elementarna nepogoda, smrt korisnika, pojava afričke svinjske kuge na gospodarstvu na kojem je zapisnikom o inspekcijskom nadzoru utvrđeno kako gospodarstvo u potpunosti udovoljava svim biosigurnosnim i drugim uvjetima za držanje svinja.

Žalbe

Članak 13.

Na odluke iz članka 10. ovoga Pravilnika može se podnijeti žalba u skladu s člankom 15. stavkom 5. Zakona o poljoprivredi.

Povrat potpore

Članak 14.

(1) U slučaju neopravdanih plaćanja, korisnik potpore će vratiti iznos koji mu je Agencija za plaćanja odredila Odlukom o povratu sredstava iz članka 144. Zakona o poljoprivredi.

(2) Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

Zaštita osobnih podataka

Članak 15.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Stupanje na snagu

Članak 16.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 404-01/24-01/165
 Urbroj: 525-13/862-25-11
 Zagreb, 3. ožujka 2025.

Potpredsjednik Vlade
 i ministar
 David Vlajčić, v. r.